Gladiator

Gladiator je slovenská rocková skupina, ktorú v roku 1989 spolu s Georgiom Babulicom založili bratia Miko, Maroš a Dušan Hladký. Členovia skupiny pochádzajú z Alekšiniec. Žánrovo sa prikláňali k metalu, medzi ich najväčšie hudobné vzory patrili skupiny Metallica a Sepultura.

Hudobná kariéra 
Po dvoch rokoch úspešného účinkovania na amatérskych koncertoch a festivaloch kapela dostala v roku 1991 od českého hudobného vydavateľstva Zeras ponuku na nahratie debutového albumu. Videoklip ku skladbe „Profitable Losses“ (1992) z tohto albumu, ktorý vyšiel pod názvom Designation, bol prvým slovenským hudobným videoklipom, ktorý bol vysielaný v programoch americkej hudobnej stanice MTV.
 
Po tomto úspechu skupine vychádza hneď v nasledujúcom roku 1993 v slovenskom vydavateľstve Škvrna Records druhý thrash metalový album s názvom Made Of Pain. Videoklip ku skladbe „My World“ bol znovu vysielaný na MTV, ale aj na nemeckom hudobnom kanáli VIVA. Skladba „My World“ je zároveň prvou, ktorá sa objavila na priečkach slovenských hitparád.

V prvej polovici 90. rokov vrcholí vo svete popularita hudobného štýlu grunge, ktorého najvýznamnejšími predstaviteľmi boli skupiny Nirvana, Pearl Jam, Soundgarden a Alice In Chains. Tento žáner bol blízky aj členom skupiny Gladiator. Bol pre nich inšpiráciou pre nové melodické nápady, a preto sa rozhodli pre zmenu ich thrash metalového štýlu. Táto skutočnosť ovplyvnila ich nasledujúce nahrávky, ktoré vyšli na treťom albume z roku 1994 pod názvom Third Eye. Album však mal aj napriek zmene hudobného štýlu dobrú predajnosť. Skladba „In Your Head“ sa stala hitom na Slovensku aj v zahraničí. Okrem Slovenska skupina koncertovala aj v Nemecku a Francúzsku. V tomto roku odchádza zo skupiny jeden z bratov – Dušan, ktorého na poste gitaristu nahrádza Rastislav Krčmárik.

Štvrtý album skupiny, ktorý vyšiel pod názvom Dogstime (1996), získal päť nominácií na cenu Grand Prix Slovensko 1997, slovenskú obdobu Grammy. Album získal dve ocenenia: Videoklip roka 1996 za skladbu „Sweet Little Mouse“, videoklip ku ktorej vytvoril režisér Karol Vosátko, a zvukár Ján Došek získal za tento album ocenenie Zvuk roka 1996. V tomto roku sa opäť menil gitarista skupiny – na miesto Rastislava Krčmárika prichádza Rastislav Toman. V roku 2000 bola skupina nominovaná v kategóriách Skupina roka 1999, Interpret roka 1999 a Album roka 1999 – za album … viem, kde boh spí (1999).

Členovia 
Súčasní:
 Miloš „Miko“ Hladký – spev, gitara
 Marián „Maroš“ Hladký – basová gitara, gitara
 Juraj „Georgio“ Babulic – bicie nástroje, spev
 Tomáš „Lívo“ Vereš – gitara
 Peter „Slamka“ Slamečka – klávesové nástroje
Bývalí:
 Dušan Hladký – basová gitara
 Rastislav Krčmárik – gitara
 Rastislav Toman – gitara

Diskografia

Hudobné albumy 
Štúdiové
 Designation (1992) 
 Made of Pain (1993)
 Third Eye (1994) 
 Dogstime (1996)
 Legal Drug (1997)
 … viem, kde boh spí (1999)
 Babylon Hotel (2000)
 Črepy (2002)
 Cesta do neba (2004)
 Mesto (2006)
 … ako predtým (2007)
 Hlavu maj hore (2009)
 13 (2014)
 Deň, čo mal dávno prísť (2018)
Koncertné
 Live (2008)
Výberové
 Single: 1994 – 2002 (2002)
 20 rokov: 1991 – 2011 (2011)
Demonahrávky
 Predohra smrti (1990)

DVD 
 Live (2008)

Iné projekty

Externé odkazy 
 GladiatorFanklub.sk – oficiálny fanklub skupiny

 
Slovenské heavymetalové hudobné skupiny
Slovenské rockové hudobné skupiny
Hudobné skupiny z 1989